La Policia Local de Burjassot identifica l’autor de les pintades sobre el mobiliari urbà
2025-07-24

La Unitat de Barris de la Policia Local de Burjassot ha identificat l’autor de les pintades i grafits realitzats en diferents béns municipals de la població, així com el mobiliari urbà. Entre les pintades realitzades, aquesta persona va actuar fa uns mesos en el Pati de les sitges, declarat Monument Històric de Caràcter Nacional, en el Parc de Sant Vicent Ferrer i en el Parc del Mirador, així com també en nombrosos fanals, portes, papereres, etc.

Com que les signatures d’aquests grafiters són molt personals, sempre iguals i fàcils d’identificar, s’ha comprovat que és la mateixa persona qui va realitzar les pintades el passat mes de desembre i també en el present mes de febrer. Així, els Agents de la Policia de barri de la PLB tornen a demostrar la seua professionalitat i dedicació en les funcions de vigilància de béns municipals i espais públics, detectant totes les anomalies o danys causats per persones incíviques.